CELEX: 32021R0704
Language: lv
Date: 2021-02-26 00:00:00
Title: Komisijas Deleģētā regula (ES) 2021/704 (2021. gada 26. februāris), ar ko groza Eiropas Parlamenta un Padomes Regulu (ES) 2018/196 par papildu muitas nodokļiem dažu tādu preču importam, kuru izcelsme ir Amerikas Savienotajās Valstīs

29.4.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 146/70
               
            
         KOMISIJAS DELEĢĒTĀ REGULA (ES) 2021/704
         (2021. gada 26. februāris),
         ar ko groza Eiropas Parlamenta un Padomes Regulu (ES) 2018/196 par papildu muitas nodokļiem dažu tādu preču importam, kuru izcelsme ir Amerikas Savienotajās Valstīs
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2018/196 (2018. gada 7. februāris) par papildu muitas nodokļiem dažu tādu preču importam, kuru izcelsme ir Amerikas Savienotajās Valstīs (1), un jo īpaši tās 3. panta 3. punktu,
         tā kā:
         
                     (1)
                  
                  
                     Sakarā ar to, ka Amerikas Savienotās Valstis nav pielāgojušas Aktu par ilgstoša dempinga un subsidēšanas kompensāciju (CDSOA) savām saistībām, kuras izriet no Pasaules Tirdzniecības organizācijas (PTO) nolīgumiem, saskaņā ar Regulu (ES) 2018/196 ir noteikts 4,3 % papildu ad valorem muitas nodoklis dažu tādu preču importam, kuru izcelsme ir Amerikas Savienotajās Valstīs. Atbilstoši PTO atļaujai pārtraukt koncesiju piemērošanu Amerikas Savienotajām Valstīm Komisijai katru gadu jāpielāgo pārtraukšanas apjoms zuduma vai samazinājuma apjomam, kādu Savienībai attiecīgajā periodā radījis CDSOA. 2020. gadā pārtraukšanas apjoms tika pielāgots līdz 0,012 % papildu ad valorem muitas nodoklim, un Regula (ES) 2018/196 tika attiecīgi grozīta (2).
                  
               
                     (2)
                  
                  
                     
                        CDSOA izmaksājumi par pēdējo gadu, par kuru ir pieejami dati, attiecas uz to antidempinga un kompensācijas maksājumu sadali, kas iekasēti 2020. budžeta gadā (no 2019. gada 1. oktobra līdz 2020. gada 30. septembrim). Pamatojoties uz Amerikas Savienoto Valstu Muitas un robežaizsardzības iestādes publicētajiem datiem, Savienībai radītais zuduma vai samazinājuma apjoms ir aprēķināts 236 314,72 USD apmērā.
                  
               
                     (3)
                  
                  
                     Zuduma vai samazinājuma apjoms ir palielinājies, un attiecīgi palielinājies arī pārtraukšanas apjoms. Tomēr pārtraukšanas apjomu nevar pielāgot zuduma vai samazinājuma apjomam, saskaņā ar 3. panta 1. punkta c) apakšpunktu preces iekļaujot Regulas (ES) 2018/196 I pielikuma sarakstā vai svītrojot no tā, jo visas preces no Regulas (ES) 2018/196 II pielikuma saraksta jau ir iekļautas I pielikumā. Tādējādi saskaņā ar minētās regulas 3. panta 1. punkta e) apakšpunktu Komisijai būtu jāsaglabā negrozīts preču saraksts I pielikumā un būtu jāgroza papildu nodokļa likme, lai pārtraukšanas apjomu pielāgotu zuduma vai samazinājuma apjomam. Tādēļ četras I pielikumā uzskaitītās preces būtu jāsaglabā sarakstā un papildu ievedmuitas nodokļa likme būtu jāgroza un jānosaka 0,1 % apmērā.
                  
               
                     (4)
                  
                  
                     Šā 0,1 % papildu ad valorem ievedmuitas nodokļa ietekme uz I pielikumā uzskaitīto preču importu no Amerikas Savienotajām Valstīm viena gada laikā atbilst tirdzniecības vērtībai, kas nepārsniedz 236 314,72 USD.
                  
               
                     (5)
                  
                  
                     Lai izvairītos no kavējumiem grozītās papildu ievedmuitas nodokļa likmes piemērošanā, šai regulai būtu jāstājas spēkā tās publicēšanas dienā.
                  
               
                     (6)
                  
                  
                     Tāpēc Regula (ES) 2018/196 būtu attiecīgi jāgroza,
                  
               IR PIEŅĒMUSI ŠO REGULU.
         
            1. pants
            Regulas (ES) 2018/196 2. pantu aizstāj ar šādu:
            
               
                  “2. pants
                  Šīs regulas I pielikumā uzskaitītajām precēm, kuru izcelsme ir Amerikas Savienotajās Valstīs, papildus muitas nodoklim, kas piemērojams saskaņā ar Eiropas Parlamenta un Padomes Regulu (ES) Nr. 952/2013 (*1), nosaka 0,1 % ad valorem nodokli.
               
            
         
         
            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.
            To piemēro no 2021. gada 1. maija.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 26. februārī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 44, 16.2.2018., 1. lpp.
         
         
            (2)  Komisijas Deleģētā regula (ES) 2020/578 (2020. gada 21. februāris), ar ko groza Eiropas Parlamenta un Padomes Regulu (ES) 2018/196 par papildu muitas nodokļiem dažu tādu preču importam, kuru izcelsme ir Amerikas Savienotajās Valstīs (OV L 133, 28.4.2020., 1. lpp.).
      
      
         
            PIELIKUMS
            
               
                  
                     “I PIELIKUMS
                     Preces, kurām piemērojami papildu ievedmuitas nodokļi, nosaka pēc to astoņciparu KN kodiem. Ar šiem kodiem klasificēto preču apraksts atrodams Regulas (EEK) Nr. 2658/87 I pielikumā.
                     
                                 0710 40 00
                              
                           
                                 Ex90031900“ietvari un stiprinājumi no parastā metāla”
                              
                           
                                 8705 10 00
                              
                           
                                 6204 62 31
                              
                           
               ”